Blou Bul-speler hoor dán oor borgtog | Maroela Media
Blou Bul-speler hoor dán oor borgtog
Die o.21-Blou Bul-rugbyspeler (19) wat teregstaan op 'n aanklag van verkragting en rooftog sal Donderdag hoor of sy aansoek om borgtog suksesvol was. Só is in die New Brighton-landdroshof Maandag bekend gemaak.
Gouws het Maandag tydens die slotbetoë vir die aansoek om borgtog aangedring dat sy kliënt nie die vrou verkrag het nie, maar dat die vrou toenadering tot hom gesoek het.
Gouws het gesê die twee het saamgeslaap, maar albei het daartoe ingestem en dit het in 'n motor plaasgevind wat naby die bepaalde partytjieplek was. Albei het die partytjie bygewoon.
Gouws het ook gesê daar is onbetwisbare bewyse dat die vrou die rugbyspeler se beursie gesteel het terwyl hulle by McDonald's was.
Hy het ook gevra hoekom sou die beskuldigde die vrou se familielid saamneem na die motor as hy van plan was om haar te verkrag.
"Dit maak nie sin as jy iemand gaan verkrag dat jy 'n ooggetuie saamneem nie. Daar is wesenlike teenstrydighede in haar verklarings. In die eerste een is sy in die bosse ingesleep en verkrag en in die tweede het sy huis toe geloop en is van agter aangeval," het Gouws gesê.
Hy het bygevoeg dat dit "selfs meer bisar" raak dat die vrou nie om hulp geroep het of haar familielid in kennis gestel het dat sy verkrag word nie.
Staatsaanklaer Nontshumayelo Balicawa het toe gesê dat mense verskillend reageer op verkragting.
Balicawa het gesê die beskuldigde is 'n bekende rugbyspeler en die gemeenskap sal geskok wees as hy vrygelaat word op borgtog. Sy het ook die verdediging se argument betwis dat geen bloed aangetref is toe die vrou deur 'n forensiese verpleegster ondersoek is nie.
Sy het ook die verdediging se eie kundige gekritiseer omdat hy nie teenwoordig was by die mediese ondersoek nie.
Uitspraak in die aansoek om borgtog sal Donderdag gelewer word.
Bly weg van kuierplekke, rugbyspelers, dis om moeilikheid te soek,,vraag sal bly, wat het jy daar gaan soek? dink voor doen en kom in verhouding met die Here…nie kuierplekke opsoek nie, ..LUISTER dan nou, help nie om nou te huil nie, maak jou ore oop